ΑΠΌΦΑΣΗ 2014/673/ΚΕΠΠΑ ΤΟΥ ΣΥΜΒΟΥΛΊΟΥ της 25ης Σεπτεμβρίου 2014 για την τροποποίηση της απόφασης 2013/527/ΚΕΠΠΑ σχετικά με την τροποποίηση και την παράταση της εντολής του ειδικού εντεταλμένου της Ευρωπαϊκής Ένωσης για το Κέρας της Αφρικής ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 31 παράγραφος 2 και 33, Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, Εκτιμώντας τα ακόλουθα: (1) Στις 8 Δεκεμβρίου 2011 το Συμβούλιο εξέδωσε την απόφαση 2011/819/ΚΕΠΠΑ (1) με την οποία διόρισε τον Αλέξανδρο ΡΟΝΤΟ ως ειδικό εντεταλμένο της Ευρωπαϊκής Ένωσης (ΕΕΕΕ) για το Κέρας της Αφρικής. (2) Στις 24 Οκτωβρίου 2013, το Συμβούλιο εξέδωσε την απόφαση 2013/527/ΚΕΠΠΑ (2) για την τροποποίηση και παράταση της εντολής του ΕΕΕΕ για το Κέρας της Αφρικής έως τις 31 Οκτωβρίου 2014. (3) Η εντολή καθηκόντων του ΕΕΕΕ θα πρέπει να παραταθεί για επιπλέον περίοδο τεσσάρων μηνών. (4) Ο ΕΕΕΕ θα εκτελέσει την εντολή του υπό συνθήκες οι οποίες ενδέχεται να επιδεινωθούν και να εμποδίσουν την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης, (5) Η απόφαση 2013/527/ΚΕΠΠΑ θα πρέπει, επομένως, να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2013/527/ΚΕΠΠΑ τροποποιείται ως εξής: 1) Το άρθρο 1 παράγραφος 1 αντικαθίσταται από το ακόλουθο κείμενο: «1. Η εντολή καθηκόντων του Αλέξανδρου ΡΟΝΤΟΥ ως ΕΕΕΕ για το Κέρας της Αφρικής παρατείνεται έως τις 28 Φεβρουαρίου 2015. Η εντολή του ΕΕΕΕ μπορεί να τερματιστεί νωρίτερα, εάν το Συμβούλιο το αποφασίσει, μετά από αξιολόγηση εκ μέρους της Επιτροπής Πολιτικής και Ασφάλειας (ΕΠΑ) και πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ).» . 2) Το άρθρο 5 παράγραφος 1 αντικαθίσταται από το ακόλουθο κείμενο: «1. Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή της ΕΕΕΕ για το χρονικό διάστημα από την 1η Νοεμβρίου 2013 έως την 31η Οκτωβρίου 2014 ανέρχεται σε 2 720 000 EUR. Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ για το χρονικό διάστημα από την 1η Νοεμβρίου 2014 έως την 28η Φεβρουαρίου 2015 ανέρχεται σε 890 000 EUR.» . 3) Το άρθρο 13 αντικαθίσταται από το ακόλουθο κείμενο: «Άρθρο 13 Επανεξέταση Η εφαρμογή της παρούσας απόφασης και η συνοχή της με άλλες συμβολές της Ένωσης στην περιοχή υπόκεινται σε τακτική εξέταση. Ο ΕΕΕΕ υποβάλλει στο Συμβούλιο, τον ΥΕ και την Επιτροπή έκθεση προόδου πριν από τα τέλη Απριλίου του 2014 και συγκεφαλαιωτική έκθεση για την εκτέλεση της εντολής πριν από τα τέλη Νοεμβρίου του 2014» . Άρθρο 2 Έναρξη ισχύος Η παρούσα απόφαση αρχίζει να ισχύει από την ημερομηνία της έκδοσής της. Βρυξέλλες, 25 Σεπτεμβρίου 2014.

[Source: multi_eurlex | Tokens: 2600]